Kanopy v Egyptskom múzeu v Berlíne.
**Kanopy** alebo **kanopické vázy** alebo **kanopské vázy** boli pohrebné nádoby, do ktorých sa v starovekom Egypte ukladali vnútornosti mŕtvych vyňaté pri mumifikácii.

Dejiny
------

Replika Tutanchamonovej kanopickej skrinky.
Podľa nálezov sa kanopy používali od čias Starej ríše až po obdobie Ptolemaiovcov. Najstarší známy doklad uchovávania vyňatých vnútorností mumifikovaného človeka pochádza z pohrebnej výbavy kráľovnej Hatepheres I. manželky faraóna Snofrua a matky faraóna Chufua. Výbava, nájdená v jednom z objektov (ozn. G7000x) pri Chufuovej pyramíde, obsahovala skrinku so štyrmi priehradkami na uloženie orgánov. Najstaršia známa kanopa pochádza z Radžedefovho pyramídového komplexu (pol. 4. dynastie) v Abú Rawáš, najstarší známy súbor kanôp pochádza z hrobovej výbavy kráľovnej Meresanch III. manželky faraóna Rachefa (pol. 4. dynastie), nájdenej v jej mastabe (ozn. G7530-5440) na gízskom pohrebisku.

Nádoby sa zhotovovali z rozličných materiálov vrátane alabastru, vápenca, keramiky, dreva a bronzu. 
Každý zo štyroch dôležitých orgánov, tj. pečeň, pľúca, žalúdok a črevá (tenké a hrubé), mal vlastnú nádobu. Ich tvar sa časom menil: počas Starej ríše mali rovný uzáver, od Prvého prechodného obdobia mal každý uzáver tvar hlavy zosnulého a až od obdobia Novej ríše, počas 18. dynastie, sa začali objavovať stvárnenia ich ochrancov – štyroch Horových synov (Amset, Hapi, Duamutef a Kebehsenuf), prípadne boli na nádoby nakreslení. Zriedkavejšie boli vrchnáky kanôp vymodelované do podoby boha Anupa.

Z orgánov ponechávali Egypťania v tele iba srdce, pretože verili, že v ňom sídli duša. Oproti tomu mozog nebol považovaný za dôležitý, jedine pre tvorbu hlienu, preto ho odstraňovali cez nosné dierky. Od 12. dynastie boli kanopické vázy ukladané do skrinky v tvare rakvy, od Strednej ríše do dvojitej skrinky, v hrobke vedľa sarkofágu, aby sa zachovala celistvosť telesnej schránky mŕtveho. Egypťania predpokladali, že mŕtvy ich bude potrebovať aj na druhom svete. Telesné orgány boli vyberané z brušnej dutiny, aby sa zabránilo rozkladnému procesu mumifikovaného tela. Od 21. dynastie boli vnútornosti vďaka zdokonalenej technike mumifikácie vkladané opäť k telu do rakvy, niekedy priamo v balíčkoch do tela zosnulého. Kanopy však ostávali súčasťou pohrebného inventára ako voskové imitácie alebo plné predmety v tvare kanôp. Malé oživenie priniesla 26. dynastia, keď sa začali opäť na chvíľu používať pôvodným spôsobom.

Kanopy sa našli aj pri kultových pohreboch niektorých posvätných zvierat, napr. býkov Ápidov.

Symbolizmus
-----------

Vápencové kanopické nádoby z obdobia Novej ríše.
Štyria nižší bohovia kanopických nádob boli zároveň aj bohmi štyroch svetových strán a ich mená sa vpisovali do jednotlivých rohov pohrebnej komory. Pôvodne sídlili na oblohe, v súhvezdí *Býčie stehno boha Sutecha* (dnes Veľká medvedica), alebo v Duate, kde slúžili bohyni-požieračke Ammit. Nádoby spadali aj pod ochranu štyroch bohýň, ktorých mená sa občas na nádobách vyskytujú. Kanopy, obsah a ich ochranní bohovia sú nasledujúce:

* **Amset** – boh s ľudskou tvárou, ochranca pečene a boh južnej svetovej strany. Ochrannou bohyňou bola Eset.
* **Hapi** – boh s hlavou paviána (pôvodne s ľudskou hlavou), ochranca pľúc a boh severnej svetovej strany. Ochrannou bohyňou bola Nebthet.
* **Duamutef** – boh s hlavou šakala, ochranca žalúdka a boh východnej svetovej strany. Ochrannou bohyňou bola Neit.
* **Kebehsenuf** – boh s hlavou sokola, ochranca čriev a boh západnej svetovej strany. Ochrannou bohyňou bola Selket.

Pôvod názvu
-----------

Kanopy dostali názov po Kanópovi, legendárnom kormidelníkovi lode spartského kráľa Meneláa z Homérskych eposov. V nich sa spomína, že Kanópos zomrel na egyptskej pôde poštípaný jedovatým hadom a bol pochovaný na mieste, kde neskôr vzniklo mesto Kanopos (staroeg. Per-gwati, dnešný arab. *Abú Kír* ). Tam bol uctievaný v podobe džbánu, resp. vázy, čo bola v skutočnosti miestna forma kultu boha Usira.

Etruské kanopy
--------------

Pre svoju podobnosť s egyptskými kanopami boli niektoré z etruských urien s popolom zosnulých označované ako kanopické vázy. Tieto urny boli vymodelované z hliny alebo bronzu, uložené na zmenšenine trónu a mali na vrchu ženskú alebo mužskú hlavu, ktorá predstavovala podobu zosnulého, a uši v tvare rúk.

Referencie
----------

1. 1 2 3  Verner, Bareš a Vachala 2007, s. 242
2. ↑  Verner 2008, s. 161
3. ↑  Hawass 2006, s. 293
4. ↑  Krejčí a Magdolen 2005, s. 151
5. ↑  Strouhal 1989, s. 309
6. ↑  David 2006, s. 302
7. 1 2  Baines a Malek 1980, s. 221

Zdroje
------

*Tento článok je čiastočný alebo úplný preklad článkov Canopic jar na anglickej Wikipédii a Kanopa na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Kanopa**

Literatúra
----------

* Baines, John; Malek, Jaromír (1980), *Cultural Atlas of Ancient Egypt*, New York, NY: Facts on File Publications (vyd. 2000), ISBN  9780871963345
* David, Rosalie (2006), *Náboženství a magie starověkého Egypta*, Praha: BB/art, ISBN  8073416980
* Hawass, Zahi (2006), *Království faraonů*, Praha: Euromedia Group, ISBN  8024217279
* Krejčí, Jaromír; Magdolen, Dušan (2005), *Zajímavosti ze země pyramid, aneb 100 nej ze starého Egypta*, Praha: Libri, ISBN  8072772511
* Strouhal, Evžen (1989), *Život starých Egypťanů*, Praha: Panorama, ISBN  8070380896
* Verner, Miroslav; Bareš, Ladislav; Vachala, Břetislav (2007), *Encyklopedie starověkého Egypta*, Praha: Libri, ISBN  9788072773060
* Verner, Miroslav (2008), *Pyramidy*, Praha: Academia, ISBN  9788020016171
* Zamarovský, Vojtech (1986), *Bohovia a králi starého Egypta*, Bratislava: Mladé letá